1. PIELIKUMS

**Pretgripas vakcīnu sadales modelis 2024./2025. gada sezonai**

Veidojot pretgripas vakcīnu sadales modeli (turpmāk - modelis), tika ņemts vērā fakts, ka pieejamā finansējuma ietvaros pēc Nacionālā veselības dienesta informācijas tiks iepirkts par 6% lielāks pretgripas vakcīnu daudzums, nekā tika izmantots aizvadītajā sezonā. Līdz ar to palielināt riska grupu vakcinācijas aptveri ir iespējams tikai, ja pretgripas vakcīnu pasūta un izmanto racionāli, nepieļaujot pārpalikumus atsevišķās iestādēs laikā, kad citās iestādēs ir vakcīnu trūkums [[1]](#footnote-1).

Modelis ir veidots, pamatojoties uz šādiem datiem:

* cik un kādas vakcīnas aizvadītajā sezonā ir piegādātas vakcinācijas iestādei;
* par cik un kādu vakcīnu izlietošanu līdz 31.12.2023 iestāde ir paziņojusi vienotajā veselības nozares elektroniskajā informācijas sistēmā (caur portālu <https://eveseliba.gov.lv/> vai izmantojot integratoru risinājumus) vai nosūtot Centram “Iedzīvotāju imunizācijas pārskata un vakcīnu pasūtījuma veidlapu” (3. pielikums Ministru kabineta 2000. gada 26. septembra noteikumiem Nr. 330 “Vakcinācijas noteikumi”). *Centrs atgādina, ka, saskaņā ar 2000. gada 26. septembra Ministru kabineta noteikumu Nr. 330 “Vakcinācijas noteikumi” 10.2. punktu, vakcinācijas iestādēm ir jāiesniedz informācija par vakcīnu izlietojumu, tāpēc Centram ir tiesības uzskatīt šo informāciju par patiesiem un pilnīgiem pretgripas vakcīnu izlietojuma datiem. No šiem datiem ir rēķināts vakcīnu* ***optimālas izmantošanas koeficients****, dalot līdz 31.12.2023 izvakcinēto devu skaitu ar iestādei piegādāto devu skaitu. Pēc 31.12.2023 izvakcinētās devas nevar tikt uzskatītas par optimāli izmantotām, jo Centra ieskatā vakcinācija pret gripu ir jāveic laikus pirms gripas epidēmijas iestāšanās;*
* vakcinācijas iestāžu sniegto prognozi par nepieciešamo pretgripas vakcīnu daudzumu 2024./2025. gada vakcinācijas sezonai, ja tāda prognoze bija iesniegta pēc Centra lūguma 2024. gada janvārī un februārī[[2]](#footnote-2).

Modelis attēlo **maksimāli iespējamo** pretgripas vakcīnu devu skaitu, ko iestāde var saņemt 2024./2025. gada vakcinācijas sezonā. Maksimāli saņemamo vakcīnu devu daudzums ir aprēķināts šādi:

* iestādēm, kas prognozējušas mazāk par faktisko izlietojumu iepriekšējā sezonā, piešķir prognozēto apjomu;
* pārējām iestādēm, kas prognozējušas vairāk par faktiski izlietoto apjomu un optimāli (riska grupu vakcinācijai līdz 01.12.2023) izmantojušas:
	+ **vairāk par 90%** no iepriekšējā sezonā piešķirtajām devām - maksimāli pieejamā vakcīnu apjoma noteikšanai izmanto mazāko skaitli no šādiem 3 rādītājiem:
		- iestādes prognozēto apjomu;
		- vai 130% no aizvadītajā sezonā izvakcinētā apjoma (ja pēdējā vakcinācija notikusi **pēc** 01.12.2023)
		- vai 200% vai vairāk (atkarībā no racionāli izlietoto vakcīnu apjoma un prognozes pamatotības) no aizvadītajā sezonā izvakcinētā apjoma (ja pēdējā vakcinācija notikusi **pirms** 01.12.2023),
	+ **līdz 90%** no iepriekšējā sezonā piešķirtajām devām, piešķir iepriekšējā sezonā faktiski izvakcinēto apjomu.
1. Jāņem vērā arī tas, ka aizvadītajā sezonā vismaz 3763 vakcīnu devas (3.2% no visiem e-veselībā ievadītajiem vakcinācijas faktiem) tika izlietotas to personu vakcinācijai, kas nepieder pie noteiktajām riska grupām. [↑](#footnote-ref-1)
2. No 1094 aptaujātām iestādēm savu prognozi deva 418 iestādes (38.2%) [↑](#footnote-ref-2)